ไทยติด “โควิด” เพิ่ม 5 ราย กลับจากตปท. ป่วยสะสม 3,232 คน ไม่มีผู้เสียชีวิต
"ศบค." เผยไทยติด “โควิด” เพิ่ม 5 ราย กลับจากตปท. ป่วยสะสม 3,232 คน ไม่มีผู้เสียชีวิต 
"ศบค." เผยไทยติด “โควิด” เพิ่ม 5 ราย กลับจากตปท. ป่วยสะสม 3,232 คน ไม่มีผู้เสียชีวิต
15 ก.ค. 2563

แพทย์หญิงพรรณประภา ยงค์ตระกูล ผู้ช่วยโฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. แถลงสถานการณ์แพร่ระบาดของโรคโควิด-19 ประจำวันที่ 15 ก.ค.63 เมื่อเวลา 12.00 น. ที่สำนักปลัดกระทรวงสาธารณสุข
โดยระบุว่า พบผู้ติดเชื้อโควิด-19 รายใหม่ เพิ่ม 5 ราย เป็นคนไทยที่เดินทางกลับจากต่างประเทศ และเข้าพักยังสถานที่เฝ้าระวังที่รัฐจัดให้ (State Quarantine) ทำให้จำนวนผู้ป่วยยืนยันสะสม เพิ่มขึ้นเป็น 3,232 ราย มีผู้ป่วยที่รักษาหายเพิ่ม 1 ราย รวมผู้ป่วยที่รักษาหายแล้ว 3,092 ราย ยังรักษาอยู่ 82 ราย ไม่มีผู้เสียชีวิต จำนวนผู้เสียชีวิตรวม ยังคงที่ 58 ราย
สำหรับผู้ป่วยใหม่ รายแรก เป็นเพศหญิง อายุ 48 ปี เดินทางกลับจากประเทศสหรัฐอเมริกา ถึงไทยเมื่อวันที่ 11 ก.ค. เข้าพัก State Quarantine ในกรุงเทพฯ วันที่ 13 ก.ค. เริ่มมีอาการไม่ได้กลิ่น เจ็บคอ มีเสมหะ ตรวจหาเชื้อในวันเดียวกัน ผลพบเชื้อ
ผู้ป่วยใหม่รายที่ 2 และ 3 เป็นเพศชาย อายุ 43 และ 49 ปี อาชีพรับจ้าง เดินทางกลับจากสิงคโปร์ ถึงไทยวันที่ 13 ก.ค. โดยผู้ป่วยทั้ง 2 รายนี้ พบเข้าเกณฑ์ PUI จึงได้ตรวจหาเชื้อ ณ ด่านควบคุมโรคสนามบินสุวรรณภูมิ ส่งตัวรักษาในโรงพยาบาล จ.สมุทรปราการ
และอีก 2 ราย เป็นเพศชาย อายุ 27 ปี และเพศหญิง อายุ 35 ปี เดินทางกลับจากสหรัฐอาหรับเอมิเรตส์ ถึงไทยวันที่ 2 ก.ค. เข้าพัก State Quarantine ที่ จ.ชลบุรี  ทั้ง 2 รายตรวจพบเชื้อวันที่ 13 ก.ค. โดยไม่มีอาการ